ኣምባሳደር ስዩም መስፍን፦ ፕረዚደንት ኢሳይያስ ኣፈወርቂ ንህዝብን ሰራዊትን ኤርትራ ጉዳይ ዶብ ይጽነሓልና ዘህጽጽ ኣይኮነን፣ እዋናዊ ዘግደስና ጉዳይ ኣረኣእያ ወያነ ምሕጻብ'ዩ ኢሉ እኮ ተዛሪቡ እዩ። ወያነ እንተይኣጥፋእኻ ሰላም ስለዘይርከብ ፈለማ ወያነ ነጥፍእ ጉዳይ ምጥራር ዶብ ቀዳምነት እንህቦ ኣጀንዳ ኣይኮነን ክብል ተዛሪቡ እዩ። ወያነ ኣይኮነን ኣይንጣረርን ኢሉ። ጉዳይ ዶብ ኢትዮ ኤርትራ ማዕልቦ ንግበረሉ ዝበለ እኮ ህወሓት እዩ። እቲ ሓቂ ከም እቲ ኣብይ [ቀዳማይ ሚኒስትር] ዝበሎ ኣይኮነን። ናይ ድሕነት ቤት ጽሕፈት ዝመርሕ ዝነበረ ጌታቸው ኣሰፋ፣ ናይ ሰራዊት ምክልኻል ሓለቓ ስታፍ ዝነበረ ሳሞራን ሚኒስትር ጉዳያት ወጻኢ ዝነበረ ዶ/ር ቴድሮስ ኣድሓኖምን ብሓባር ኮይኖም ዘትዮም ናብ ቀዳማይ ሚኒስትር ነበር ሃይለማርያም ደሳለኝ ዘቕርብዎ እማመ ሰላም ሒዙ እዩ ኣብይ ከይዱ እምበር ክንዲ ፍረ ጣፍ ዝወሰኾ ነገር የብሉን። ኢሳይያስ ስለዝዓመጸን ስለዝዘረገን ንሕና ክንሃልኽ የብልናን፣ ከም ኣብ እሾኽ ዝተጸግዐት ቆልቋል እናነብዑ ዝነብሩ ዘለዉ ህዝብታት ትግራይን ኤርትራን ስለዝኾኑ ይኣኽለና ንጠርሮ ዝበልና ንሕና [ህወሓት] ኢና። ኢሳይያስ በታ ተወሲና እትበሃል ንኺድ ዝብል እንተኾይኑ እውን ንኺድ፣ መርየት ትግራይን ዓፋርን ጥራይ ኣይኮነን ዝውሰድ። መሰረተ መርየትን ህዝብን ኤርትራ እውን ናብ ኢትዮጵያ ዝመጽእ ኣሎ። ስለዚ ጉዳይ ህዝቢ ኣየገድሽንን በታ ዘላ ብትኽ ነብላ ዝብል እንተኾይኑ ብእኣ ክንከይድ ቅሩባት ኢና ዝብል ሓሳብ ናትና እዩ። ኣብይ ነዚኣ ሒዙ እዩ ከይዱ። ግን ቅድሚኡ ሽርሕታት ይፍሕሱ ስለዝነበሩ ከም ምኽንያት ገይሮም እዮም ኣቕሪቦሞ። ሕዚ እውን መርገጺ ህወሓት ኣብቲ ውሳነታት ንመጻኢ ወለዶ ሕማም ድሓር ከይንገድፍ ምእንታ ህዝቢ እውን ኣካል እቲ ምጥራር ይኹኑ ኢና እንብል ዘለና፣ ኣይ በታ ዝተባህለት ትኺድ እንተተባሂላ እውን ንኺድ። ቢቢሲ፦ እዚ ንምግባር ግን ከም መስርሕ ፈለማ ሰራዊት ክስሓብ ዶ ኣይግባእን'ዩ?
